OBH 10173/1997.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos azért fordult segítségért az állampolgári jogok országgyűlési biztosához, mert véleménye szerint a Nyugdíjfolyósító Igazgatóság jogtalanul járt el, amikor az elhunyt férje jogán járó özvegyi nyugdíjat megosztotta. Véleménye szerint az elvált feleség jogosultsága vitatható, így a jogtalanul felvett ellátás visszafizetése is.

Érintett alkotmányos jogok

Szociális biztonsághoz való jog [Alk. 70/E. § (1-2)]

Alkalmazott jogszabályok

A társadalombiztosításról szóló 1975. évi II. tv. (T.)

Megállapított tényállás

A panaszos, aki 1948. március 25-én születet, 1989. január 14-én kötött házasságot. A házasságkötést megelőzően mindketten elváltak voltak. A férj 1992. december 14-én elhunyt. A panaszos 1993. január 1-jén a nyugdíjasként elhunyt férje jogán ideiglenes özvegyi nyugdíjigényt nyújtott be a Nyugdíjfolyósító Igazgatóságon. Az igénylőlapon arra a kérdésre, hogy van-e az igénylőn kívül elvált vagy különélő feleség, nem nyilatkozott. A Nyugdíjfolyósító Igazgatóság az 1993. március 30-án kelt határozatával 1992. december 1-jétől 1993. november végéig ideiglenes özvegyi nyugdíjat állapított meg, melyet a 3634-30993-9 törzsszámon folyósított. 

A panaszos 1996. szeptember 1-jétől az 562-27463-5 törzsszámon rokkantsági nyugdíjban részesült. A panaszos 1996. szeptember 29-én előterjesztett állandó özvegyi nyugdíjigényére a Nyugdíjfolyósító Igazgatóság az 1996. december 11-én kelt határozatában állandó özvegyi nyugdíjat állapított meg 1996. szeptember 1-jétől, mely a jogszabályban előírtaknak megfelelően a saját jogú ellátással egyesített összegben került folyósításra. 

Az elvált feleség 1997. június 5-én érkezett állandó özvegyi nyugdíjigénye alapján 1997. július hónaptól megosztott özvegyi nyugdíjat állapított meg és az 562-29499-9 törzsszámon egyesített összegben folyósította. Az elvált feleség állandó özvegyi nyugdíjra való jogosultságát a T. 63. § (2) bek. alapozta meg: "Az elvált, továbbá házastársától egy évnél hosszabb ideje külön élő személy részére állandó özvegyi nyugdíj abban az esetben jár, ha

a.) házastársától annak haláláig tartásdíjban részesült, vagy
b.) az állandó özvegyi nyugdíjra jogosultság feltételei a különéléstől számított tíz éven belül
     bekövetkeznek.

Tekintettel arra, hogy a válást a Tatabányai Városi Bíróság 7.P.22.353/1987/3. számú 1988. február 5-én kelt ítéletében mondta ki, az igénylő 1939. január 26-án született, az állandó özvegyi nyugdíjra jogosultság feltétele (az öregségi nyugdíjkorhatár elérése) a válást követő 10 éven belül bekövetkezett.

A fentiekre tekintettel a Nyugdíjfolyósító Igazgatóság az 1997. június 27-én nyugellátás szüneteltetéséről, 2.766 Ft jogalap nélkül felvett ellátás két részletben történő visszafizetéséről hozott határozatot a 106. § (1) bek. alapján (az aki társadalombiztosítási ellátást jogalap nélkül vett fel, köteles azt visszafizetni, ha nyugellátás, baleseti nyugellátás esetén a felvételtől számított kilencven napon belül írásban kötelezték). Majd a Nyugdíjfolyósító Igazgatóság az 1997. június 27-én kelt határozatában a panaszos részére megosztott állandó özvegyi nyugdíjat állapított meg. 1997. augusztus 1-jétől.

Az állampolgári jogok országgyűlési biztosa a vizsgálat során állampolgári jogsérelmet nem állapított meg. Megállapította azonban, hogy a Nyugdíjfolyósító Igazgatóság jogszerűen járt el, amikor a törvény alapján állandó özvegyi nyugdíjra jogosult elvált feleség utólag beérkezett igénye alapján az állandó özvegyi nyugdíjat, a két jogosult között egyenlő arányban megosztotta. A vizsgált esetben az elvált feleség állandó özvegyi nyugdíjra való jogosultsága csak akkor szűnt volna meg, ha időközben újabb házasságot kötött volna. 

Az állampolgári jogok országgyűlési biztosa a vizsgálatot lezártnak tekinti.

Budapest, 1998. június 6.

Gönczöl Katalin